मानदेय नहीं मिलने से नाराज मदरसा शिक्षक धरने पर बैठे
पटना|एक सालसे बिहार के 814 मदरसों के नियोजित शिक्षकों को मानदेय नहीं मिलने से नाराज हजारों शिक्षकों ने सरकार के खिलाफ बिगुल फूंक दिया है। 1 मार्च से जिले से आए शिक्षक गर्दनीबाग धरनास्थल पर धरना पर बैठ गए हैं। शुक्रवार को शिक्षक शिक्षामंत्री अशोक चौधरी का पुतला दहन करेंगे। मांग पूरी नहीं होने पर आने वाले दिनाें में विधानसभा घेराव से लेकर आत्मदाह करने से भी पीछे नहीं रहेंगे। मदरसा डेवलपमेंट आर्गेनाइजेशन के बैनर तले धरना दे रहे शिक्षकों ने कहा कि सरकार ने 614 मदरसों के लगभग 5 हजार शिक्षकों को एक साल से मानदेय नहीं दिया है। यही नहीं 1128 मदरसों के शिक्षक, जिन्हें बोर्ड से मान्यता मिली है और उन्हें वेतन मिलता है उन शिक्षकों को इंक्रीमेंट, हाउस रेंट, मेडिकल का लाभ नहीं मिलता है वहीं दूसरी तरफ सरकारी स्कूलों के शिक्षकों को यह लाभ मिलता है। दानिश आबदीन, आफताब आलम ने कहा कि सरकार 5 सूत्री मांगों को पूरा करे।
hin_Deva hin_Deva